钦定古今图书集成/方舆汇编/边裔典/第043卷 > 汉
## 钦定古今图书集成/方舆汇编/边裔典/第043卷 > 汉

### 武帝元狩元年始遣张骞使西域

按《汉书武帝本纪》，不载。　按《西域传》：“西域以孝武时
始通，本三十六国，其后稍分至五十馀，皆在匈奴之
西，乌孙之南。南北有大山，中央有河，东西六千馀里，
南北千馀里。东则接汉，厄以玉门、阳关，西则限以葱
岭。其南山东出金城，与汉南山属焉。其河有两原，一
出葱岭山，一出于阗。于阗在南山下。其河北流，与葱
岭”河合，东注蒲昌海。蒲昌海一名盐泽，去玉门阳关
三百馀里，广袤三百里。其水亭居，冬夏不增减，皆以
《诗》为潜行地下，南出于积石，为中国河云。自玉门阳关
出西域有两道，从鄯善傍南山，北，波河西行至莎车，
为南道。南道西逾葱岭，则出大月氏、安息。自车师前
王庭，随北山，波河西行至疏勒，为北道。北道西逾葱
岭，则出大宛、康居、奄蔡、焉耆、西域诸国，大率土著，有
城郭田畜，与匈奴、乌孙异俗，故皆役属匈奴。“匈奴西
边日逐王，置僮仆都尉，使领西域，常居焉耆、危须、尉
黎间，赋税诸国，取富给焉。自周衰，戎狄错居泾、渭之
北。及秦始皇攘却戎狄，筑长城，界中国，然西不过临
洮。汉兴，至于孝武，事”征四夷，广威德，而张骞始开西
域之迹。其后骠骑将军击破匈奴右地，降浑邪休屠
王，遂空其地，始筑令居以西，初置酒泉郡，后稍发徙
民充实之，分置武威、张掖、炖煌，列四郡，据两关焉。自
贰师将军伐大宛之后，西域震惧，多遣使来贡献，汉
使西域者益得职，于是自炖煌西至盐泽，往往起亭，
而轮台、渠犁皆有田卒数百人，置使者校尉领护，以
给使外国者。按《张骞传》，张骞，汉中人也，建元中为
郎。时匈奴降者言匈奴破月氏王，以其头为饮器，月
氏遁而怨匈奴，无与共击之。汉方欲事灭胡，闻此言，
欲通使，道必更匈奴中，迺募能使者。骞以郎应募，使
月氏，与堂邑氏奴甘父俱出陇西，径匈奴。匈奴得之，
传诣单于。单于曰：“月氏在吾北，汉何以得往？吾欲使
越，汉肯听我乎？”留骞十馀岁，予妻有子。然骞持汉节，
不失居匈奴西。骞因与其属亡乡月氏，西走数十日，
至大宛。大宛闻汉之饶财，欲通不得。见骞，喜问欲何
之？骞曰：“为汉使月氏，而为匈奴所闭道。今亡，唯王使
人道送我。诚得至，反汉，汉之”赂遗王财物不可胜言。
大宛以为然，遣骞为发译道，抵康居。康居传至大月
氏，大月氏王已为胡所杀，立其夫人为王。既臣大夏
而君之，地肥饶少寇，志安乐，又自以远远汉，殊无报
胡之心。骞从月氏至大夏，竟不能得月氏要领。留岁
馀，还并南山，欲从羌中归，复为匈奴所得。留岁馀，单
于死，国内乱，骞与胡妻及堂邑父俱亡归汉，拜骞为
大中大夫，堂邑父为奉使君。骞为人彊力，宽大信人，
蛮夷爱之。堂邑父，胡人，善射，穷急，射禽兽给食。初，骞
行时，百馀人，去十三岁，唯二人得还。骞身所至者大
宛、大月氏、大夏、康居，而传闻其旁大国五六，具为天
子言其地形所有。骞曰：“臣在大夏时，见卭竹杖、蜀”布，
问“安得此？”大夏国人曰：“吾贾人往市之身毒国。”身毒
国在大夏东南可数千里，其俗土著与大夏同，而卑
湿暑热，其民乘象以战，其国临大水焉。以骞度之，大
夏去汉万二千里，居西南。今身毒又居大夏东南数
千里，有蜀物，此其去蜀不远矣。今使大夏从羌中险，
羌人恶之，少北则为匈奴所得，从“蜀宜径，又无寇。天
子既闻大宛及大夏、安息之属皆大国，多奇物土著，
颇与中国同俗，而兵弱，贵汉财物；其北则大月氏、康
居之属，兵彊可以赂遗，设利朝也。诚得而以义属之，
则广地万里，重九译，致殊俗，威德遍于四海。”天子欣
欣，以骞言为然，乃令因蜀、犍为发间使数道并出，出
駹、出筰、出徙卭、出僰，皆各行一二千里。其北方闭氐

越”，而蜀贾间出物者或至焉。于是汉以求大夏，始通
滇国。初，汉欲通西南夷，费多，罢之；及骞言可以通大
夏，乃复事西南夷。骞以校尉从大将军击匈奴，知水
草“处，军得以不乏”，封骞为博望侯。是岁元朔六年也。
后二年，骞为卫尉，与李广俱出右北平击匈奴。匈奴
围李将军，军失亡多，而骞后期当斩，赎为庶人。是岁，
骠骑将军破匈奴西边，杀数万人，至祁连山。其秋，浑
邪王率众降汉，而金城河西并南山至盐泽，空无匈
奴，匈奴时有候者到，而希矣。后二年，汉击走单于于
幕北。天子数问骞大夏之属，骞既失侯，因曰：“臣居匈
奴中，闻乌孙王号昆莫。”昆莫父难兜靡，本与大月氏
俱在祁连、炖煌间，小国也。大月氏攻杀难兜靡，夺其
地人民亡走匈奴。子昆莫新生，傅父布就翎，侯抱亡
置草中，为求食，还，见狼乳之，又乌衔肉翔其旁，以为
神，遂持归匈奴。单于爱养之。及壮，以其父民众与昆
莫，使将兵，数有功。时月氏已为匈奴所破，西击塞王，
塞王南走，远徙月氏，居其地。昆莫既健，自请单于报
父怨，遂西攻破大月氏。大月氏复西走，徙大夏地。昆
莫略其众，因留居。兵稍彊，会单于死，不肯复朝事匈
奴。匈奴遣兵击之，不胜，益以为神而远之。今单于新
困于汉，“而昆莫地空，蛮夷恋故地，又贪汉物，诚以此
时厚赂乌孙，招以东居故地，汉遗公主为夫人，结昆
弟，其势宜听，则是断匈奴右臂也。既连乌孙，自其西
大夏之属，皆可招来而为外臣。”天子以为然，拜骞为
中郎将，将三百人，马各二匹，牛羊以万数，赍金币帛
直数千钜万，多持节副使，道可便遣之旁国。骞既至
乌孙，致赐谕指，未能得其决。骞即分遣副使使大宛、
康居、月氏、大夏、乌孙，发译道送骞与乌孙使数十人、
马数十匹报谢，因令窥汉，知其广大。骞还，拜为大行。
岁馀，骞卒。后岁馀，其所遣副使通大夏之属者，皆颇
与其人俱来，于是西北国始通于汉矣。然骞凿空诸
后使往者，皆称博望侯，以为质于外国。外国由是信
之。其后乌孙竟与汉结婚。

### 宣帝地节 年遣卫司马护鄯善以西诸国

按《汉书宣帝本纪》，不载。　按《西域传》，“至宣帝时，遣卫
司马使护鄯善以西数国。及破姑师未尽，殄分以为
车师前后王及山北六国。时汉独护南道，未能尽并
北道也。然匈奴不自安矣。”

### 神爵二年始以郑吉为西域都护

按《汉书宣帝本纪》：“神爵二年秋，匈奴日逐王先贤掸
将人众万馀来降，使都护西域骑都尉郑吉迎日逐，
破车师，皆封列侯。”按《西域传》：“日逐王畔，单于将众
来降，护鄯善以西，使者郑吉迎之。既至，汉封日逐王
为归德侯，吉为安远侯。”是岁，神爵三年也。乃因使吉
并护北道，故号曰都护。都护之起，自吉置矣。僮仆都
尉由此罢，匈奴益弱，不得近西域。于是徙屯田，田于
北胥、鞬披、莎车之地。屯田校尉始属都护。都护督察
乌孙、康居诸外国动静，有变，以闻，可安辑安辑之，可
击击之。都护治乌垒城，去阳关二千七百三十八里，
与渠犁田官相近，土地肥饶，于西域为中故都护治
焉。

### 元帝 年始置戊己校尉屯田车师前王庭

按《汉书》本纪不载。　按《西域传》：“元帝时，复置戊己校
尉，屯田车师前王庭。是时，匈奴东蒲类王兹力支将
人众千七百馀人降都护，都护分车师后王之西为
乌贪、訾离地以处之。自宣元后，单于称藩臣西域服
从。其土地山川、王侯户数、道里远近翔实矣。”

### 新莽天凤元年戊己校尉史陈良终带等杀校尉刁护叛入匈奴

按《汉书西域传》：戊己校尉刁护病，遣史陈良屯桓且
谷，备匈奴寇。史终带取粮食，司马丞韩元领诸壁，右
曲侯任商领诸垒，相与谋曰：“西域诸国颇背叛，匈奴
欲大侵，要死，可杀校尉，将人众降匈奴。”即将数千骑
至校尉府，胁诸亭令燔积薪，分告诸壁曰：“匈奴十万
骑来入，吏士皆持兵，后者斩。”得三四百人，去校尉府
数里止。晨火㸐，校尉开门击鼓，收吏士，良等随入，遂
杀校尉刁护及子男四人，诸昆弟子男独遗妇女小
儿，止留戊己校尉城。遣人与匈奴南将军相闻，南将
军以二千骑迎良等，良等尽胁略戊己校尉吏士男
女二千馀人入匈奴单于，以良带为乌贲都尉。后三
岁，单于死，弟乌絫单于咸立，复与莽和亲。莽遣使者
多赍金币赂单于，购求陈良、《终带》等。单于尽收四人
及手杀刁护者芝音妻子以下二十七人，皆械槛车
付使者。到长安，莽皆烧杀之。

天凤三年，以焉耆叛，遣五威将王骏等讨之，败绩，西
域遂绝。

按《汉书西域传》，“王莽欺诈单于，和亲遂绝，匈奴大击
北边，而西域亦瓦解。焉耆国近匈奴，先叛，杀都护但
钦，莽不能讨。天凤三年，乃遣五威将王骏、西域都护
李崇将戊己校尉出西域，诸国皆郊迎送兵谷。焉耆诈降，而聚兵自备。骏等将莎车、龟兹兵七千馀人，分
为数部，入焉耆。焉耆伏兵要遮骏及姑墨、尉犁、危须”
国兵为反间，还共袭击骏等，皆杀之。唯戊己校尉郭
钦别将兵后至焉耆，焉耆兵未还，钦击杀其老弱，引
兵还，莽封为“剼胡子。”李崇收馀士，还保龟兹。数年，莽
死，崇遂没西域因绝最。凡国五十，自译、长、城长、君、监、
吏、大禄、百长、千长、都尉、且渠、当户、将、相至侯、王，皆佩
汉印绶，凡三百七十六人。而康居、大月氏、安息、罽宾、
乌弋之属，皆以绝远，不在数中。其来贡献，则相与报，
不督录总领也。